钦定古今图书集成/理学汇编/文学典/第099卷 > 潘辰
## 钦定古今图书集成/理学汇编/文学典/第099卷 > 潘辰

按《明外史陈济传》：“辰字时用，景宁人。少孤，从父车驾
郎中流澄携至京师，教之书，遂以文学名。弘治六年，
诏天下举怀才抱德隐于山林者。府尹唐恂举辰，吏
部以辰生长京师，寝之。恂复奏辰清修，而给事中王
纶、夏昂亦交章荐，乃以为翰林待诏。久之，掌典籍事。
预修《会典》成，进《五经》博士。正德中，刘瑾摘《会典》小疵”，
复贬为典籍，俄还故官。南京缺祭酒，吏部推石珤及
辰。帝以命珤，而擢辰翰林编修。居九年，超擢太常少
卿。致仕归。卒，特赐祭葬。辰居官，晨入夜归宅禁近，隆
冬不置炉火。典制诰时，有以币酬者，坚却之。士大夫
重其学行，称为“南屏先生。”

按《处州府志》：“潘辰，景宁人。繇荐举官太常少卿。学术
纯正，妙契性理，博极群书，为文追配秦汉。直内阁二
十七年，诰敕多出其手，士大夫翕然称美。严于自守，
动遵圣贤绳墨，不以一毫非义自污。卒以贤劳，特赐
葬祭。内阁杨石齐志其墓，谓与吴康斋异迹同道。所
著有《南屏遗稿》。父潘流清，博学工文，未析景宁县时”，
中正统辛酉青田学举人，时曾上《车驾幸太学赋》，深
为大司成李时勉所重。